CPF-GFPT เฮ
แนวโน้มเงินเฟ้อโลกที่ชะลอตัว หนุนให้ธนาคารกลางโลกยังคงหันมาใช้การลดดอกเบี้ยนโยบายอีกครั้ง เพราะนอกจากช่วยกระตุ้นเศรษฐกิจแล้ว ยังช่วยชะลอการแข็งค่าของเงิน โดยเฉพาะสกุลเงินในเอเชีย
22 พ.ค. 2556

แนวโน้มเงินเฟ้อโลกที่ชะลอตัว หนุนให้ธนาคารกลางโลกยังคงหันมาใช้การลดดอกเบี้ยนโยบายอีกครั้ง เพราะนอกจากช่วยกระตุ้นเศรษฐกิจแล้ว ยังช่วยชะลอการแข็งค่าของเงิน โดยเฉพาะสกุลเงินในเอเชีย 
ล่าสุดพบว่าได้มีแนวโน้มกลับมาอ่อนค่าอีกครั้งหลังจากที่แข็งค่าอย่างต่อเนื่องนับจากกลางปี 2555 กล่าวคือ ในช่วงกว่า 1 เดือนที่ผ่านมา พบว่าเงินบาทอ่อนค่ามากสุดในภูมิภาคราว 3.9% นับจากวันที่ 19 เม.ย. 2556 ซึ่งน่าจะเกิดจากนักลงทุนต่างชาติเริ่มกังวลต่อมาตรการของธนาคารแห่งประเทศไทย (ธปท.) ในการควบคุมเงินทุนไหลเข้าตลาดตราสารหนี้นอกเหนือจากแรงกดดันจากภาคเอกชนที่ต้องการให้ ธปท. ลดดอกเบี้ยนโยบาย ตามมาด้วยริงกิตของมาเลเซีย และเปโซของฟิลิปปินส์ อ่อนค่า 1.7% และ 1.16% นับจากวันที่ 8 พ.ค. ตามลำดับ และรูเปียห์ของอินโดนีเซียอ่อนค่าเล็กน้อยเพียง 0.5% นับจากวันที่ 11 เม.ย. ยกเว้นเงินออสเตรเลียดอลลาร์ที่ยังคงแข็งค่าต่อเนื่อง
ล่าสุด ธนาคารกลางออสเตรเลีย (RBA) ได้ลดดอกเบี้ยในช่วงต้นเดือนที่ผ่านมา 0.25% ลงต่ำสุดเป็นประวัติการณ์ที่ 2.75% พร้อมกับมีการลดคาดการณ์อัตราเงินเฟ้อและอัตราการขยายตัวของเศรษฐกิจในปีนี้เหลือ 2.5% เนื่องจากค่าเงินดอลลาร์ออสเตรเลียที่แข็งขึ้น จนกระทบต่อภาคการลงทุนในอุตสาหกรรมโดยรวม โดยเฉพาะเหมืองแร่
ตรงกันข้ามที่เงินเยนอ่อนค่า 32% นับจากปลาย ก.ย. 2555 ตราบที่การลดดอกเบี้ยยังมีอยู่ เชื่อว่าน่าจะหนุนให้ค่าเงินเอเชียยังคงผันผวน และอยู่ในทิศทางที่อ่อนค่าน่าจะช่วยลดผลกระทบต่อภาคส่งออก ประกอบกับเป็นฤดูกาลของการส่งออก (ปกติจะ Peak ในงวดไตรมาส 2 และ 3 ของปี) น่าจะช่วยหนุนผู้ส่งออกกลับมาฟื้นตัวอีกครั้ง โดยเฉพาะ บริษัท เจริญโภคภัณฑ์อาหาร (CPF) บริษัท จีเอฟพีที (GFPT) เชื่อว่ามีโอกาสที่ปรับตัวขึ้น หรือ Outperform กลุ่มอาหาร
ด้านธนาคารกลางสหรัฐ หรือเฟด วันที่ 22 พ.ค.นี้ จะมีการแถลงการณ์ต่อสภาคองเกรสของนายเบน เบอร์แนนคี เกี่ยวกับแนวโน้มเศรษฐกิจสหรัฐ หลังจากนั้นก็จะมีการเปิดเผยรายละเอียดของการประชุมนโยบายการเงินของเฟดเมื่อวันที่ 30 เม.ย.1 พ.ค.ที่ผ่านมา ซึ่งก็น่าจะเป็นปัจจัยชี้นำได้ถึงมาตรการอัดฉีดเม็ดเงินผ่านคิวอีว่าจะมีการชะลอหรือยุติมาตรการดังกล่าวหรือไม่หลังจากที่มีคณะกรรมการหลายฝ่ายต่างมีความเห็นพ้องว่าควรจะชะลอโครงการซื้อพันธบัตรภายในช่วงกลางเดือน ก.ค.นี้